**NÁRODNÁ RADA SLOVENSKEJ REPUBLIKY**

**IX. volebné obdobie**

Č.: KNR-VSV-4313/2025/9

**732a**

# Spoločná správa

**výborov Národnej rady Slovenskej republiky o prerokovaní vládneho návrhu zákona, ktorým sa mení a dopĺňa zákon č. 55/2017 Z. z. o štátnej službe a o zmene a doplnení niektorých zákonov v znení neskorších predpisov a ktorým sa menia a dopĺňajú niektoré zákony (tlač 732)**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

Výbor Národnej rady Slovenskej republiky pre sociálne veci ako gestorský výbor **k vládnemu návrhu zákona**, ktorým sa mení a dopĺňa zákon č. 55/2017 Z. z. o štátnej službe a o zmene a doplnení niektorých zákonov v znení neskorších predpisov a ktorým sa menia a dopĺňajú niektoré zákony **(tlač 732)** (ďalej len „gestorský výbor“) podáva Národnej rade Slovenskej republiky v súlade s § 79 ods. 1 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov **spoločnú správu** výborov Národnej rady Slovenskej republiky:

**I.**

Národná rada Slovenskej republiky uznesením č. 814 z 27. marca 2025 pridelila predmetný návrh zákona na prerokovanie týmto výborom:

Ústavnoprávnemu výboru Národnej rady Slovenskej republiky,

Výboru Národnej rady Slovenskej republiky pre sociálne veci a

Výboru Národnej rady Slovenskej republiky pre vzdelávanie, vedu, mládež, šport a cestovný ruch.

Určila zároveň Výbor Národnej rady Slovenskej republiky pre sociálne veci ako gestorský výbor a lehoty na prerokovanie predmetného návrhu zákona v druhom čítaní vo výboroch.

**II.**

Poslanci Národnej rady Slovenskej republiky, ktorí nie sú členmi výborov, ktorým bol návrh zákona pridelený, neoznámili v určenej lehote gestorskému výboru žiadne stanovisko k predmetnému návrhu zákona (§ 75 ods. 2 rokovacieho poriadku).

**III.**

Vládny návrh zákona, ktorým sa mení a dopĺňa zákon č. 55/2017 Z. z. o štátnej službe a o zmene a doplnení niektorých zákonov v znení neskorších predpisov a ktorým sa menia a dopĺňajú niektoré zákony **(tlač 732) prerokovali a odporučili** Národnej rade Slovenskej republiky **schváliť**:

Ústavnoprávny výbor Národnej rady Slovenskej republiky uznesením č. 307 z  22. mája 2025,

Výbor Národnej rady Slovenskej republiky pre sociálne veci uznesením č. 105 z  26. mája 2025,

Výbor Národnej rady Slovenskej republiky pre vzdelávanie, vedu, mládež, šport a cestovný ruch uznesením č. 85 z  22. mája 2025.

**IV.**

Z uznesení výborov Národnej rady Slovenskej republiky uvedených v III. bode tejto spoločnej správy vyplývajú tieto pozmeňujúce a doplňujúce návrhy:

1. V čl. I sa za bod 31 vkladá nový bod 32, ktorý znie:

„31. V § 37 sa vypúšťa písmeno k).“.

Nasledujúce body sa primerane prečíslujú.

Tento bod nadobúda účinnosť 1. októbra 2025, čo sa premietne do článku o účinnosti.

Predmetný návrh reaguje na situáciu spojenú s prehlbujúcim sa nedostatkom skúsených a odborne dobre pripravených štátnych zamestnancov, čo súvisí s nepriaznivým demografickým vývojom.

Základným účelom navrhovaných zmien je umožniť štátnemu zamestnancovi zotrvať v štátnej službe aj po dovŕšení veku 68 rokov, resp. umožniť služobnému úradu využiť schopnosti, vedomosti a skúsenosti takéhoto štátneho zamestnanca v štátnej službe. Upravujú sa pritom dve základné situácie:

1. umožňuje sa zotrvať v štátnej službe kľúčovým štátnym zamestnancom v prípadoch, keď služobný úrad nedisponuje adekvátnou personálnou náhradou,
2. upravuje sa trvanie dočasnej štátnej služby v prípade pretrvávajúcej potreby zastupovania iného štátneho zamestnanca a trvanie dočasnej štátnej služby v prípade odborníka ústavného činiteľa.

Vo vzťahu k dočasnej štátnej službe sa vypúšťa (bod 1) obmedzenie trvania vzťahu v prípade osoby prijatej do štátnej služby po dosiahnutí veku 65 rokov. Trvanie dočasnej štátnej služby bude vyplývať z dôvodu prijatia – bude sa teda určovať podľa § 37 písm. d), e) alebo písm. i) zákona o štátnej službe.

**Výbor NR SR pre sociálne veci**

**Gestorský výbor odporúča schváliť**

1. V čl. I sa za bod 43 vkladá nový bod 44, ktorý znie:

„44. V § 38 ods. 22 sa vypúšťajú slová „a nedovŕšil vek 68 rokov“.“.

Nasledujúce body sa primerane prečíslujú.

Tento bod nadobúda účinnosť 1. októbra 2025, čo sa premietne do článku o účinnosti.

Súčasne sa navrhuje (body 2 a 3) vypustiť súvisiaca úprava hornej vekovej hranice (68 rokov) v úprave podmienok prijatia do dočasnej štátnej služby (§ 38 ods. 22 v znení tlače 732) a výberového konania (§ 40 ods. 4 zákona o štátnej službe).

**Výbor NR SR pre sociálne veci**

**Gestorský výbor odporúča schváliť**

1. V čl. I sa za bod 48 vkladá nový bod 49, ktorý znie:

„49. V § 40 ods. 4 sa vypúšťajú slová „a nedovŕšili vek 68 rokov“.“.

Nasledujúce body sa primerane prečíslujú.

Tento bod nadobúda účinnosť 1. októbra 2025, čo sa premietne do článku o účinnosti.

Súčasne sa navrhuje (body 2 a 3) vypustiť súvisiaca úprava hornej vekovej hranice (68 rokov) v úprave podmienok prijatia do dočasnej štátnej služby (§ 38 ods. 22 v znení tlače 732) a výberového konania (§ 40 ods. 4 zákona o štátnej službe).

**Výbor NR SR pre sociálne veci**

**Gestorský výbor odporúča schváliť**

1. V čl. I, 54. bode, § 41 ods. 29 sa slovo „tretej“ nahrádzajú slovom „štvrtej“.

Legislatívno-technická úprava; oprava vnútorného odkazu - overenie vedomostí formou testu [(§ 41 ods. 11 písm. f)] sa uvádza v štvrtej vete § 41 ods. 18.

**Ústavnoprávny výbor NR SR**

**Výbor NR SR pre sociálne veci**

**Výbor NR SR pre vzdelávanie, vedu, mládež, šport a cestovný ruch**

**Gestorský výbor odporúča schváliť.**

1. V čl. I sa za bod 69 vkladá nový bod 70, ktorý znie:

„70. V § 55 ods. 1 písm. u) sa za slová „65 rokov“ vkladá čiarka a slová „na dobu najviac troch po sebe nasledujúcich rokov; v rámci uvedenej doby je možné štátnozamestnanecký pomer predĺžiť aj opakovane“ sa nahrádzajú slovami „najviac o tri roky; trvanie štátnozamestnaneckého pomeru možno predlžovať aj opakovane, najviac vždy o jeden ďalší rok“.“.

Nasledujúce body sa primerane prečíslujú.

Tento bod nadobúda účinnosť 1. októbra 2025, čo sa premietne do článku o účinnosti.

V úprave zmeny štátnozamestnaneckého pomeru sa navrhuje (bod 4) modifikácia existujúcej úpravy predĺženia resp. predlžovania trvania zamestnania v štátnej službe. Štátnozamestnanecký pomer bude možné po dosiahnutí veku 65 rokov prvýkrát predĺžiť najviac o dobu troch rokov. V prípade opakovaného predĺženia (bez ohľadu na dobu prvého predĺženia vzťahu) bude možné vzťah predĺžiť (resp. predlžovať) vždy najviac o dobu jedného ďalšieho roka.

**Výbor NR SR pre sociálne veci**

**Gestorský výbor odporúča schváliť**

1. V čl. I sa za bod 77 vkladá nový bod 78, ktorý znie:

„78. V § 55 ods. 9 sa vypúšťajú slová „najdlhšie do konca kalendárneho mesiaca, v ktorom štátny zamestnanec dovŕši vek 68 rokov“.“.

Nasledujúce body sa primerane prečíslujú.

Tento bod nadobúda účinnosť 1. októbra 2025, čo sa premietne do článku o účinnosti.

Obdobná úprava, teda vypustenie horného „limitu“ 68 rokov veku, sa navrhuje (bod 5) aj v prípadoch, keď sa má štátny zamestnanec v stálej štátnej službe vrátiť na pôvodnú pozíciu v služobnom úrade po skončení pôsobenia v tzv. politickej funkcii v štátnej službe.

**Výbor NR SR pre sociálne veci**

**Gestorský výbor odporúča schváliť**

1. V čl. I sa za bod 83 vkladá nový bod 84, ktorý znie:

„84. V § 59 ods. 1 sa za slovo „zamestnanec“ vkladá čiarka a slová „ktorý nedovŕšil vek 65 rokov,“.

Nasledujúce body sa primerane prečíslujú.

Tento bod nadobúda účinnosť 1. októbra 2025, čo sa premietne do článku o účinnosti.

Z úpravy fakultatívneho predlžovania trvania štátnozamestnaneckého pomeru a možnosti prijatia do dočasnej štátnej služby po dosiahnutí veku 65 rokov je zrejmý princíp dočasnosti (existujúci vzťah sa predlžuje len dočasne, nový vzťah v dočasnej štátnej službe je taktiež od začiatku časovo limitovaný). Vzhľadom na uvedené sa navrhuje (bod 6, resp. § 59 ods. 1) vylúčiť možnosť zmeny dočasnej štátnej služby na stálu štátnu službu v prípade štátneho zamestnanca staršieho ako 65 rokov.

**Výbor NR SR pre sociálne veci**

**Gestorský výbor odporúča schváliť**

1. V čl. I, 96. bod znie:

„96. V § 76 ods. 2 písm. b) sa za slová „materskej dovolenke alebo na rodičovskej dovolenke“ vkladá čiarka a slová „alebo štátneho zamestnanca na otcovskej dovolenke alebo na rodičovskej dovolenke“ sa nahrádzajú slovami „štátneho zamestnanca v dobe od oznámenia predpokladaného dňa nástupu na otcovskú dovolenku, najskôr však šesť týždňov pred očakávaným dňom pôrodu, do skončenia otcovskej dovolenky alebo o štátneho zamestnanca na rodičovskej dovolenke“.“.

Gramatická úprava (doplnenie potrebnej čiarky do navrhovaného ustanovenia).

**Ústavnoprávny výbor NR SR**

**Výbor NR SR pre sociálne veci**

**Výbor NR SR pre vzdelávanie, vedu, mládež, šport a cestovný ruch**

**Gestorský výbor odporúča schváliť.**

1. V čl. I, 128. bode, § 112 ods. 9 sa odkaz 44 nahrádza odkazom 43, odkaz 45 sa nahrádza odkazom 44 a text

„Poznámka pod čiarou k odkazu 42 znie:

„42) Zákon č. 747/2004 Z. z. o dohľade nad finančným trhom a o zmene a doplnení niektorých zákonov v znení neskorších predpisov.

§ 6 ods. 2 zákona Národnej rady Slovenskej republiky č. 39/1993 Z. z. v znení zákona č. 385/2004 Z. z.

Zákon č. 357/2015 Z. z. v znení neskorších predpisov.

Poznámka pod čiarou k odkazu 43 sa vypúšťa.“.

sa nahrádza textom:

„Poznámky pod čiarou k odkazom 42 až 44 znejú:

„42) Zákon č. 747/2004 Z. z. o dohľade nad finančným trhom a o zmene a doplnení niektorých zákonov v znení neskorších predpisov.

§ 6 ods. 2 zákona Národnej rady Slovenskej republiky č. 39/1993 Z. z. v znení zákona č. 385/2004 Z. z.

Zákon č. 357/2015 Z. z. v znení neskorších predpisov.

43) Napríklad zákon č. 455/1991 Zb. o živnostenskom podnikaní (živnostenský zákon) v znení neskorších predpisov, zákon č. 586/2003 Z. z. o advokácii a o zmene a doplnení zákona č. 455/1991 Zb. živnostenskom podnikaní (živnostenský zákon) v znení neskorších predpisov.

44) Napríklad zákon Slovenskej národnej rady č. 323/1992 Zb. notároch a notárskej činnosti (Notársky poriadok) v znení neskorších predpisov.“.

Poznámky pod čiarou k odkazom 11 a 45 sa vypúšťajú.“.

Legislatívno-technická úprava; chronologické zoradenie poznámok pod čiarou a vypustenie neaktuálnych poznámok pod čiarou k odkazom 11 a 45.

**Ústavnoprávny výbor NR SR**

**Výbor NR SR pre sociálne veci**

**Výbor NR SR pre vzdelávanie, vedu, mládež, šport a cestovný ruch**

**Gestorský výbor odporúča schváliť.**

1. V čl. I, 177. bode [§ 149 ods. 1 písm. a) a b)] sa na konci dopĺňa táto veta:

„Poznámka pod čiarou k odkazu 55 sa vypúšťa.“.

Legislatívno-technická úprava; vypustenie neaktuálnej poznámky pod čiarou.

**Ústavnoprávny výbor NR SR**

**Výbor NR SR pre sociálne veci**

**Výbor NR SR pre vzdelávanie, vedu, mládež, šport a cestovný ruch**

**Gestorský výbor odporúča schváliť.**

1. V čl. I, 179. bode (§ 150a ods. 4) sa v poznámke pod čiarou k odkazu 56b slová „§ 12ods. 1“ nahrádzajú slovami „§ 12 ods. 2“.

Oprava nesprávne uvedeného ustanovenia v poznámke pod čiarou.

**Ústavnoprávny výbor NR SR**

**Výbor NR SR pre sociálne veci**

**Výbor NR SR pre vzdelávanie, vedu, mládež, šport a cestovný ruch**

**Gestorský výbor odporúča schváliť.**

1. V čl. I sa za bod 180 vkladajú nové body 181 až 183, ktoré znejú:

„181. V § 159 ods. 1 sa vypúšťajú slová „dohodnutú na príslušný kalendárny rok“.

182. V § 159 ods. 2 sa vypúšťajú slová „na príslušný kalendárny rok“.

183. V § 159 ods. 3 sa slová „kolektívna zmluva vyššieho stupňa neuzatvorí“ nahrádzajú slovami „zvýšenie platových taríf nedohodne v kolektívnej zmluve vyššieho stupňa“.“.

Nasledujúce body sa primerane prečíslujú.

Nové body 181 až 183 nadobúdajú účinnosť 1. júla 2025, čo sa premietne do článku o účinnosti.

V nových bodoch 181 až 183 sa realizujú legislatívno-technické úpravy, ktoré súvisia s návrhom na zmenu zákona o kolektívnom vyjednávaní v nasledujúcom bode tohto pozmeňujúceho a doplňujúceho návrhu.

Valorizácia platových taríf nemusí byť nevyhnutne predmetom kolektívnej zmluvy vyššieho stupňa v štátnej službe, ani predmetom kolektívnej zmluvy vyššieho stupňa pre zamestnancov pri výkone práce vo verejnom záujme odmeňovaných podľa zákona č. 553/2003 Z. z. V § 159 ods. 3 zákona o štátnej službe sa navrhuje (nový bod 183) upraviť podmienku, za ktorej zvýšenie platových taríf v štátnej službe a termín ich účinnosti ustanoví priamo zákon o štátnom rozpočte – neuzatvorenie kolektívnej zmluvy vyššieho stupňa v štátnej službe sa nahrádza tzv. absenciou dohody v otázke valorizácie platových taríf. Ide o zjednotenie s úpravou podľa § 28 ods. 1 zákona č. 553/2003 Z. z. o odmeňovaní niektorých zamestnancov pri výkone práce vo verejnom záujme v znení neskorších predpisov.

**Výbor NR SR pre sociálne veci**

**Gestorský výbor odporúča schváliť**

1. V čl. I, 213. bode sa slová „časti Kvalifikačné predpoklady text za dvojbodkou“ nahrádzajú slovami „časť Kvalifikačné predpoklady“.

Zjednotenie znenia ustanovení v čl. I bodoch 213 až 215.

**Ústavnoprávny výbor NR SR**

**Výbor NR SR pre sociálne veci**

**Výbor NR SR pre vzdelávanie, vedu, mládež, šport a cestovný ruch**

**Gestorský výbor odporúča schváliť.**

1. Za článok I sa vkladá nový článok II, ktorý znie:

„Čl. II

Zákon č. 2/1991 Zb. o kolektívnom vyjednávaní v znení zákona č. 519/1991 Zb., zákona Národnej rady Slovenskej republiky č. 54/1996 Z. z., zákona č. 209/2001 Z. z., zákona   
č. 551/2003 Z. z., zákona č. 553/2003 Z. z., zákona č. 585/2004 Z. z., zákona č. 103/2007   
Z. z., zákona č. 328/2007 Z. z., zákona č. 555/2007 Z. z., zákona č. 400/2009 Z. z., zákona č. 564/2009 Z. z., zákona č. 557/2010 Z. z., zákona č. 416/2013 Z. z., zákona č. 125/2016   
Z. z., nálezu Ústavného súdu Slovenskej republiky č. 186/2016 Z. z., zákona č. 183/2017 Z. z., zákona č. 177/2018 Z. z., zákona č. 268/2018 Z. z., zákona č. 76/2021 Z. z. a zákona č. 289/2024 Z. z. sa mení takto:

V § 6 sa vypúšťa odsek 3.

Doterajší odsek 4 sa označuje ako odsek 3.“.

Doterajšie články II až VII sa primerane preznačia.

Novo vložený článok II nadobúda účinnosť 1. júla 2025, čo sa premietne do článku o účinnosti.

Úprava účinnosti kolektívnej zmluvy vyššieho stupňa v štátnej službe (KZVS) v zákone o kolektívnom vyjednávaní neumožňuje, aby KZVS nadobudla účinnosť inak ako súčasne so zákonom o štátnom rozpočte, t. j. štandardne k 1. januáru daného kalendárneho (rozpočtového) roka. Účelom tejto úpravy je garantovať, aby záväzky vyplývajúce z KZVS týkajúce sa zvýšenia platových taríf štátnych zamestnancov nenadobudli účinnosť bez toho, aby bol schválený a účinný zákon o štátnom rozpočte, ktorý zabezpečí ich finančné krytie. V praxi to však znamená, že ak nedôjde k uzavretiu KZVS do konca kalendárneho roka tak, aby mohla nadobudnúť účinnosť spoločne so zákonom o štátnom rozpočte, KZVS na „dotknutý“ rok nie je možné uzatvoriť. Dôsledkom súčasnej úpravy je neopodstatnené limitovanie kolektívneho vyjednávania v štátnej službe – predmetom kolektívneho vyjednávanie nie je len otázka zvyšovania platových taríf, ale dojednávajú sa tu aj iné benefity ako služobný čas, dovolenka, náhrada pri dočasnej pracovnej neschopnosti, doplnkové dôchodkové sporenie, sociálny fond a pod. Obdobné obmedzenie pritom neplatí pre podstatne väčšiu časť verejného sektora – zamestnancov odmeňovaných podľa zákona č. 553/2003 Z. z. o odmeňovaní niektorých zamestnancov pri výkone práce vo verejnom záujme.

Navrhovaná zmena nemá vplyv na prepojenie valorizácie platových taríf v štátnej službe (dohodnuté v KZVS) na štátny rozpočet – každé zvýšenie platových taríf a termín ich zvýšenia podľa KZVS sa má podľa § 159 ods. 2 zákona č. 55/2017 Z. z. o štátnej službe zahrnúť do návrhu zákona o štátnom rozpočte. Naďalej tiež platí, že každá valorizácia platových taríf v štátnej službe je podľa § 159 ods. 1 zákona o štátnej službe podmienená zdrojovými možnosťami štátneho rozpočtu.

Vzhľadom na uvedené sa navrhuje úpravu účinnosti KZVS v zákone o kolektívnom vyjednávaní vypustiť.

**Výbor NR SR pre sociálne veci**

**Gestorský výbor odporúča schváliť**

1. V čl. IV, 6. bod znie:

„6. V § 3 ods. 6 a 7 sa nad slovom „predpisu,“ odkaz „10a)“ nahrádza odkazom „10c)“ a nad slovami „vyžiadanie výpisu z registra trestov.“ sa odkaz „10aa)“ nahrádza odkazom „10d)“.

Poznámky pod čiarou k odkazom 10c a 10d znejú:

„10c) Zákon č. 55/2017 Z. z. o štátnej službe a o zmene a doplnení niektorých zákonov v znení neskorších predpisov.

10d) § 12 ods. 4 písm. a) zákona č. 192/2023 Z. z.“.

Poznámka pod čiarou k odkazu 10aa sa vypúšťa.“.

Legislatívno – technická úprava; chronologické zoradenie odkazov a poznámok pod čiarou k odkazom.

**Ústavnoprávny výbor NR SR**

**Výbor NR SR pre sociálne veci**

**Výbor NR SR pre vzdelávanie, vedu, mládež, šport a cestovný ruch**

**Gestorský výbor odporúča schváliť.**

1. V čl. IV, 7. bod znie:

„7. V § 3 ods. 6 sa nad slovom „služby“ odkaz „10b)“ nahrádza odkazom „10e)“.

Poznámka pod čiarou k odkazu 10e znie:

„10e) Zákon č. 99/2024 Z. z. o centrálnom informačnom systéme štátnej služby a o zmene a doplnení zákona č. 55/2017 Z. z. o štátnej službe a o zmene a doplnení niektorých zákonov v znení neskorších predpisov.“.“.

Legislatívno – technická úprava; chronologické zoradenie odkazov a poznámok pod čiarou k odkazom.

**Ústavnoprávny výbor NR SR**

**Výbor NR SR pre sociálne veci**

**Výbor NR SR pre vzdelávanie, vedu, mládež, šport a cestovný ruch**

**Gestorský výbor odporúča schváliť.**

1. V čl. IV sa vypúšťa 8. bod. Nasledujúci bod sa primerane preznačí, čo sa premietne do článku o účinnosti zákona.

Legislatívno – technická úprava; v  súvislosti s úpravou odkazov a poznámok pod čiarou k odkazom v § 3 ods. 6 a 7 sa z dôvodu nadbytočnosti vypúšťa bod 8.

**Ústavnoprávny výbor NR SR**

**Výbor NR SR pre sociálne veci**

**Výbor NR SR pre vzdelávanie, vedu, mládež, šport a cestovný ruch**

**Gestorský výbor odporúča schváliť.**

1. V čl. IV sa za 8. bod vkladá nový bod 9, ktorý znie:

„9. V § 5 ods. 6 sa slová „§ 3 ods. 4“ nahrádzajú slovami „§ 3 ods. 5“ a slová „§ 3 ods. 4 až 7“ sa nahrádzajú slovami „§ 3 ods. 5 až 8“.“.

Nasledujúce body sa primerane preznačia, čo sa premietne do ustanovenia o účinnosti zákona.

Tento bod nadobúda účinnosť 1. júla 2025, čo sa premietne do ustanovenia o účinnosti zákona.

Legislatívno - technická úprava; preznačenie odsekov nadväzuje na legislatívno-technickú úpravu v § 3, v ktorom bol doplnený nový odsek 3.

**Ústavnoprávny výbor NR SR**

**Výbor NR SR pre sociálne veci**

**Výbor NR SR pre vzdelávanie, vedu, mládež, šport a cestovný ruch**

**Gestorský výbor odporúča schváliť.**

1. V čl. IV sa za 9. bod vkladá nový bod 10, ktorý znie:

„10. V § 14b ods. 1 a 4 sa slová „§ 3 ods. 7“ nahrádzajú slovami „§ 3 ods. 8“.“.

Tento bod nadobúda účinnosť 1. júla 2025, čo sa premietne do ustanovenia o účinnosti zákona.

Legislatívno - technická úprava; preznačenie odsekov nadväzuje na legislatívno-technickú úpravu v § 3, v ktorom bol doplnený nový odsek 3.

**Ústavnoprávny výbor NR SR**

**Výbor NR SR pre sociálne veci**

**Výbor NR SR pre vzdelávanie, vedu, mládež, šport a cestovný ruch**

**Gestorský výbor odporúča schváliť.**

1. V čl. V, 1. bod (§ 1 ods. 2) sa slová „§ 1 až 3“ nahrádzajú slovami „§ 2 a 3“.

Legislatívno - technická úprava; oprava nesprávne uvedeného odkazu v súlade s dôvodovou správou.

**Ústavnoprávny výbor NR SR**

**Výbor NR SR pre sociálne veci**

**Výbor NR SR pre vzdelávanie, vedu, mládež, šport a cestovný ruch**

**Gestorský výbor odporúča schváliť.**

1. V čl. V bode 2 § 1 ods. 3 písm. c) sa na konci pripájajú tieto slová: „alebo Ministerstva obrany Slovenskej republiky“.

Navrhuje sa, aby sa výnimka z pôsobnosti zákona č. 553/2003 Z. z. o odmeňovaní niektorých zamestnancov pri výkone práce vo verejnom záujme a o zmene a doplnení niektorých zákonov v znení neskorších predpisov podľa novo navrhovaného znenia § 1 ods. 3 vzťahovala aj na zamestnancov, ktorí sú členmi posádky lietadla alebo technikmi údržby lietadiel v správe alebo užívaní Ministerstva obrany Slovenskej republiky. Rozšírenie predmetnej výnimky sa navrhuje vzhľadom na skutočnosť, že k 15. januáru 2025 bol zriadený Letecký útvar Ministerstva obrany Slovenskej republiky, ktorého zamestnanci sú v súlade s platným znením § 1 ods. 2 zákona č. 553/2003 Z. z. o odmeňovaní niektorých zamestnancov pri výkone práce vo verejnom záujme a o zmene a doplnení niektorých zákonov v znení neskorších predpisov a s ohľadom na náročnosť nimi vykonávanej práce odmeňovaní podľa § 119 ods. 2 Zákonníka práce, pričom bez vykonania navrhovaných úprav by nebolo možné v takomto spôsobe odmeňovania pokračovať.

**Ústavnoprávny výbor NR SR**

**Gestorský výbor odporúča schváliť.**

1. V čl. V, 7. bode sa odkazy 29ac až 29ae označujú ako odkazy 29ab až 29ad. V tejto súvislosti sa upraví úvodná veta k poznámkam pod čiarou a označenie poznámok pod čiarou. Zároveň sa vykoná súvisiaca legislatívno-technická úprava v 20. bode (§ 32j ods. 2) odkaz 29ad sa nahradí odkazom 29ac a odkaz 29ae sa nahradí odkazom 29ad.

Legislatívno - technická úprava; chronologické preznačenie odkazov a poznámok pod čiarou súvisí s vypustením odkazu 29ab, ktorý bol uvedený v § 7 ods. 18, avšak v 6. bode sa vypúšťa.

**Ústavnoprávny výbor NR SR**

**Výbor NR SR pre sociálne veci**

**Výbor NR SR pre vzdelávanie, vedu, mládež, šport a cestovný ruch**

**Gestorský výbor odporúča schváliť.**

1. V doterajšom čl. V sa za bod 16 vkladá nový bod 17, ktorý znie:

„17. V § 28 ods. 1 sa vypúšťajú slová „dohodnutú na príslušný kalendárny rok“.“.

Nasledujúce body sa primerane prečíslujú.

Nový bod 17 nadobúda účinnosť 1. júla 2025, čo sa premietne do článku o účinnosti.

Legislatívno-technická úprava, ktorá súvisí s návrhom na zmenu zákona o kolektívnom vyjednávaní v predchádzajúcom bode tohto pozmeňujúceho a doplňujúceho návrhu.

**Výbor NR SR pre sociálne veci**

**Gestorský výbor odporúča schváliť**

1. V doterajšom čl. V sa vypúšťajú doterajšie body 17, 18 a 21.

Nasledujúce body sa primerane prečíslujú, čo sa premietne do článku o účinnosti zákona.

Legislatívno–technická úprava, ktorá súvisí s čl. I šiestym bodom a deviatym bodom vládneho návrhu zákona, ktorým sa mení a dopĺňa zákon č. 553/2003 Z. z. o odmeňovaní niektorých zamestnancov pri výkone práce vo verejnom záujme a o zmene a doplnení niektorých zákonov v znení neskorších predpisov a ktorým sa mení a dopĺňa zákon č. 138/2019 Z. z. o pedagogických zamestnancoch a odborných zamestnancoch a o zmene a doplnení niektorých zákonov v znení neskorších predpisov (ČPT 810).

**Výbor NR SR pre sociálne veci**

**Gestorský výbor odporúča schváliť**

1. Za doterajší článok V sa vkladá nový článok VI, ktorý znie:

„**Čl. VI**

Zákon č. 35/2019 Z. z. o finančnej správe a o zmene a doplnení niektorých zákonov v znení zákona č. 319/2019 Z. z., zákona č. 126/2020 Z. z., zákona č. 76/2021 Z. z., zákona č. 186/2021 Z. z., zákona č. 431/2021 Z. z., zákona č. 123/2022 Z. z., zákona č. 125/2022 Z. z., zákona č. 232/2022 Z. z., zákona č. 350/2022 Z. z., nálezu Ústavného súdu Slovenskej republiky č. 509/2022 Z. z., zákona č. 238/2024 Z. z., zákona č. 299/2024 Z. z., zákona č. 324/2024 Z. z. a zákona č. 387/2024 Z. z. sa mení a dopĺňa takto:

**1.** V § 84 odsek 3 znie:

„(3) Za bezúhonného sa na účely tohto zákona nepovažuje občan, ktorý bol právoplatne odsúdený za úmyselný trestný čin, alebo za trestný čin spáchaný z nedbanlivosti, za ktorý mu bol uložený trest odňatia slobody, ktorého výkon nebol podmienečne odložený. Za bezúhonného sa nepovažuje ani občan, ktorému bolo odsúdenie za obzvlášť závažný zločin, trestný čin korupcie a trestný čin zneužitia právomoci verejného činiteľa zahladené alebo na ktorého sa hľadí, ako keby nebol za taký trestný čin odsúdený. Bezúhonnosť sa preukazuje odpisom registra trestov pre vybrané povolania a civilný proces.112) Občan v prijímacom konaní na preukázanie bezúhonnosti poskytne údaje potrebné na vyžiadanie odpisu registra trestov pre vybrané povolania a civilný proces.113) Údaje podľa štvrtej vety služobný úrad bezodkladne zašle v elektronickej podobe prostredníctvom elektronickej komunikácie Generálnej prokuratúre Slovenskej republiky na vydanie odpisu registra trestov pre vybrané povolania a civilný proces.“.

Poznámky po čiarou k odkazom 112 a 113 znejú:

„112) § 21 ods. 4 písm. f) piaty bod zákona č. 192/2023 Z. z. o registri trestov a o zmene a doplnení niektorých zákonov.

113) § 19 ods. 3 zákona č. 192/2023 Z. z.“.

**2.** Za § 331d sa vkladá § 331e, ktorý vrátane nadpisu znie:

„**§ 331e**

**Prechodné ustanovenie k úprave účinnej od 1. januára 2026**

Preukázanie bezúhonnosti odpisom registra trestov podľa predpisov účinných   
do 31. decembra 2025 sa považuje za preukázanie bezúhonnosti odpisom registra trestov pre vybrané povolania a civilný proces podľa predpisov účinných od 1. januára 2026.“.“.

Nasledujúce články sa primerane prečíslujú.

Nový čl. VI nadobúda účinnosť 1. januára 2026, čo sa premietne do článku o účinnosti.

K čl. VI (novela zákona č. 35/2019 Z. z.)

K bodu 1 (§ 84 ods. 3)

Navrhovanou úpravou sa odstraňuje disproporcia, ktorá nastáva pri posudzovaní osôb, voči ktorým bolo rozhodnuté o podmienečnom zastavení trestného stíhania alebo schválení zmieru v súvislosti s úmyselným trestným činom, v porovnaní s osobami, ktoré boli za ten istý skutok právoplatne odsúdené. Súčasné znenie § 84 ods. 3 neprimerane prísne postihuje osoby, ktoré neboli právoplatne odsúdené, ale ich trestné konanie bolo podmienečne zastavené alebo ukončené zmierom, čo vedie k ich nezvratnej diskvalifikácii z možnosti uchádzať sa o miesto príslušníka finančnej správy.

Predmetné ustanovenie sa dopĺňa tak, aby bolo jednoznačné, že osobu odsúdenú za trestný čin korupcie alebo trestný čin zneužitia právomoci verejného činiteľa nemožno prijať do štátnej služby ani v prípade, ak sa na takúto osobu hľadí, ako keby nebola za uvedený trestný čin odsúdená.

S účinnosťou od 1. januára 2026 sa v súvislosti s novou právnou úpravou registra trestov (zákon č. 192/2023 Z. z.) zavádzajú nové typy verejných listín vydávaných z registra trestov. Zákon o registri trestov rozlišuje medzi ,,odpisom registra trestov pre vybrané povolania a civilný proces“ a ,,odpisom registra trestov“, ktorý možno vydať len na účely trestného konania a na účel obrany a bezpečnosti štátu. Vzhľadom na uvedené je potrebné úpravu preukazovania bezúhonnosti uchádzačov o prijatie do služobného pomeru podľa zákona č. 35/2019 Z. z. o finančnej správe a o zmene a doplnení niektorých zákonov zosúladiť s úpravou registra trestov.

K bodu 2 ( § 331e)

Prechodným ustanovením sa deklaruje, že ak bola bezúhonnosť preukázaná podľa predpisov účinných do 31. decembra 2025, nebude sa prehodnocovať podľa predpisov účinných od 1. januára 2026.

**Výbor NR SR pre sociálne veci**

**Gestorský výbor odporúča schváliť**

**V.**

**Gestorský výbor** na základe stanovísk výborov k vládnemu návrhu zákona, ktorým sa mení a dopĺňa zákon č. 55/2017 Z. z. o štátnej službe a o zmene a doplnení niektorých zákonov v znení neskorších predpisov a ktorým sa menia a dopĺňajú niektoré zákony **(tlač 732)** a v ich uzneseniach uvedených pod bodom III. tejto správy **odporúča** Národnej rade Slovenskej republiky návrh zákona v znení schválených pozmeňujúcich a doplňujúcich návrhov

**schváliť.**

**VI.**

Gestorský výbor odporúča **hlasovať o návrhoch 1** **až 25** v štvrtej časti tejto spoločnej správy **spoločne** so stanoviskom gestorského výboru **schváliť.**

**Spoločná správa** výborov Národnej rady Slovenskej republiky o prerokovaní vládneho návrhu zákona vo výboroch Národnej rady Slovenskej republiky v druhom čítaní **bola schválená** uznesením Výboru Národnej rady Slovenskej republiky pre sociálne veci  
č. 116 z 27. mája 2025.

Týmto uznesením výbor zároveň poveril spoločného spravodajcu **Michala Stušku**, aby na schôdzi Národnej rady Slovenskej republiky informoval o výsledku rokovania výborov a predkladal návrhy v zmysle príslušných ustanovení zákona č. 350/1996 Z. z. o rokovacom poriadku Národnej rady Slovenskej republiky v znení neskorších predpisov. Zároveň určil poslancov Jána Richtera, Dagmar Kramplovú, Jozefa Cecha, Ľubicu Laššákovú, Zdenku Mačicová, Alenu Novákovú a Jana Vaľovú za náhradníkov spravodajcu.

 Bratislava 27. mája 2025

**Ján Richter v.r.**

**predseda výboru**